Prøvekørt: Toyota bZ4X Touring er den mest charmerende Toyota i årevis

BLED, SLOVENIEN: Toyota og køreglæde er ikke altid to ord, der lander i samme sætning. I den elektriske familieafdeling har Toyota indtil nu været mere fornuftigt regnfrakkevalg end fredag aften med pulsen oppe. bZ4X var tryg, solid og meget Toyota. Også lidt for meget Toyota. Derfor er bZ4X Touring en overraskelse.

Ikke fordi den har 600 liter bagagerum. Ikke fordi den må trække 1.500 kilo. Ikke fordi den har klassens mest spektakulære kabine eller den hurtigste ladning. Men fordi den pludselig giver Toyotas første store elbil en personlighed, man faktisk gider tale om bagefter. Og fordi AWD-udgaven føles som et af de bedste køb i Toyotas danske prisliste lige nu.

En Toyota med Subaru i støvlerne

Først det kedelige, som hurtigt viser sig ikke at være kedeligt alligevel: bZ4X Touring er i bund og grund en forlænget bZ4X. Den er 14 centimeter længere bagtil, lidt højere og langt mere praktisk. Bagagerummet vokser til 600 liter, hvilket sender den direkte ind i familieferien, hundeburet, barnevognslogistikken og “skal vi ikke bare tage cyklerne med?”-segmentet.

Men det er ikke kun en Toyota med større rygsæk. Subaru har haft fingrene i den del af bilen, hvor Touring adskiller sig mest fra den almindelige bZ4X. Det mærkes ikke i kabinen, hvor alt stadig er meget Toyota: pænt, robust, en smule konservativt og med en infotainmentskærm, der ikke ligefrem danser salsa. Det mærkes på vejen. Og uden for vejen.

Toyota bZ4X Touring I sit rette element. Klik for at forstørre (fotos: iNPUT)

På papiret fås Touring som forhjulstrækker med 224 hestekræfter fra 349.990 kroner. Men for 20.000 kroner ekstra får man firehjulstræk, 380 hestekræfter, 538 Nm og en bil, der pludselig går fra “fornuftig familiebil” til “hvor kom det fra?” Det er de 20.000 kroner, der ændrer hele bilen.

AWD er den rigtige Touring

Toyota bZ4X Touring med firehjulstræk rammer 100 km/t på 4,5 sekunder. Det er voldsomt hurtigt i en højbenet familiebil, og ja, det er hurtigere, end golden retrieveren i bagagerummet nogensinde bad om. Men det bedste ved AWD-udgaven er ikke selve accelerationen. Det er måden, kræfterne bliver brugt på.

På de slovenske bjergveje suger bilen sig fast i asfalten. Selv i de hårnålssving, hvor fornuften egentlig burde stå ved vejkanten og vifte med begge arme, bliver Touring ved med at bide sig ind i kurven. Styretøjet er ikke sportsvognsskarpt, men det er præcist nok til, at man tør stole på bilen. Og firehjulstrækket arbejder hele tiden i baggrunden uden at larme om det.

Klik for at forstørre (foto: iNPUT)

Den forhjulstrukne version er fin. Selvfølgelig er den det. Den er også den mest rationelle på papiret, fordi den kører længst. Men AWD-versionen giver bilen den tyngde, det overskud og den legesyge, som Touring har brug for. Ja, man mister omkring 60 kilometer WLTP-rækkevidde. Det er til at leve med.
For man får en bil, der føles markant mere komplet.

Den kan faktisk komme væk fra asfalten

Mange el-SUV’er ligner biler, der gerne vil på eventyr, men helst kun hvis eventyret foregår på en tør parkeringsplads foran et shelter med god 5G-dækning. Touring virker mere ægte. Den har 21 centimeter frihøjde, plastbeskyttelse de rigtige steder og X-Mode i midterkonsollen. Systemet kommer fra Subaru-verdenen, men er tilpasset Toyotas elektriske drivlinje. Det lyder som brochuremateriale, indtil man står på en løs, stejl grusvej i Slovenien og mærker bilen kravle videre, selvom dækkene egentlig er mere asfalt end skovbund.

Den er ikke en Land Cruiser. Den skal ikke krydse Mongoliet med en satellittelefon i handskerummet. Men til danske forhold er terrænegenskaberne mere end rigelige. Blød campingplads. Våd mark. Skovvej til mountainbike-sporet. Trailer med brænde. Den slags situationer, hvor mange elbiler ville bede dig om at ringe efter hjælp, virker Touring mere interesseret i at fortsætte.

En bil til dem, der faktisk bruger deres bil

Det er her, bZ4X Touring begynder at give mening. Den prøver ikke at være en futuristisk lounge på hjul. Den prøver ikke at ligne en kinesisk tech-bombe med lysshow og 19 skærme. Den prøver heller ikke at vinde over Tesla på software eller over Hyundai på ladeeffekt. Den prøver at være en brugbar bil. Og det er Toyota stadig god til.

Klik for at forstørre (fotos: Toyota)

Sæderne er fremragende. Kabinen er overskuelig. Der er god plads på bagsædet, og den mere stationcaragtige bagende gør underværker for både hovedhøjde og bagagerum.

Typisk Toyota – nu med glimt i øjet

Ladehastigheden på op til 150 kW er heller ikke noget, der får Kia EV6 og Hyundai Ioniq 5 til at ryste i ladestanderen. Toyota lover 10 til 80 procent på 28 minutter med forvarmet batteri, og den manuelle batteriforvarmning er en vigtig forbedring. Men Touring er ikke bilen til dem, der vælger elbil ud fra den vildeste ladekurve. Den er bilen til dem, der gerne vil have noget, der virker.

Den er ikke den mest flamboyante bil i klassen. Den har ikke den frækkeste kabine. Den har ikke den mest overlegne software. Den føles bygget af mennesker, der hellere vil have, at bilen holder i ti år, end at den imponerer dig i ti minutter. Men denne gang har Toyota tilføjet noget, der ofte mangler i mærkets elbiler: lyst. Lyst til at tage den lange vej hjem. Lyst til at dreje ned ad grusvejen. Det er her, Touring rammer plet. Ikke som den perfekte elbil. Men som en bil med en klar idé om, hvem den er til.

Toyota bZ4X Touring | FWD | AWD
Rækkevidde (WLTP) | 591 km | 528 km
Batterikapacitet (netto) | 71 kWh | 71 kWh
Motor | 227 hk | 381 hk
Moment | 269 Nm |
Ladeeffekt (AC/DC) | 11 kW / 150 kW | 22 kW / 150 kW
Anhængertræk | 750 kg | 1.500 kg
Bagagerum | 600 / 905 liter | 600 / 905 liter
Garanti | 10 år / 1 mio. km * | 10 år / 1 mio. km *
Pris | 349.990 kr. | 369.990 kr.

* Serviceaktiveret garanti.

Dommen: Køb den med firehjulstræk

Toyota bZ4X Touring er ikke kun en bZ4X med større bagagerum. Den er den version, bilen burde have haft fra starten. Den forhjulstrukne udgave giver mest rækkevidde for pengene, og til 349.990 kroner er den ikke svær at forstå. Men AWD-udgaven til 20.000 kroner ekstra er den, der gør bilen speciel. Den føles stærkere, mere sikker, mere levende og langt mere egnet til alt det, Touring-navnet lover.

Den mister lidt rækkevidde. Til gengæld får man en bil, der pludselig kan noget, man ikke forventer af en Toyota-elbil: Den får dig til at smile.

Se og sammenlign de forskellige varianter af Toyota bZ4X Touring i vores Elbilguiden-sektion.

iNPUT var inviteret til testkørsel i Slovenien af Toyota Danmark, men de har ikke haft indflydelse på det redaktionelle indhold.

Prøvekørt: Toyota bZ4X Touring er den mest charmerende Toyota i årevis