Toyotas mest charmerende elbil i årevis er landet i Danmark

Toyota har fået fart på elbilerne i Danmark. Først kom den opdaterede bZ4X, derefter Urban Cruiser og C-HR+. Nu er den fjerde nye elbil i år klar hos de danske forhandlere: Toyota bZ4X Touring. Og den er værd at holde øje med, hvis du vil have en praktisk elbil med plads til familien – men ikke gider ende i noget, der føles som en elektrisk husholdningsmaskine.

bZ4X Touring er i bund og grund den mere rummelige og mere stationcar-lignende udgave af bZ4X. Den er 14 centimeter længere og en smule højere end søstermodellen, og Toyota oplyser nu et bagagerum på hele 669 liter. Det gør den markant mere brugbar til ferie, hund, barnevogn, sportstasker og alt det andet, der hurtigt afslører, om en familiebil faktisk er en familiebil.

Fornuftig pris – men AWD er fristelsen

Startprisen er 349.990 kroner for bZ4X Touring Active Tech med forhjulstræk. Her får man 224 hestekræfter, et batteri på 74,7 kWh og en WLTP-rækkevidde på op til 591 kilometer. Men den interessante udgave er den med firehjulstræk. Den er nemlig ikke bare praktisk, men også yderst velkørende.

bZ4X Touring i Slovenien (foto: iNPUT)

For 20.000 kroner ekstra får man 380 hestekræfter, Toyotas XMODE-system, Grip Control og mulighed for at trække op til 1.500 kilo. Rækkevidden falder til op til 528 kilometer, men til gengæld får bilen et helt andet overskud.

Da iNPUT prøvekørte bZ4X Touring i Slovenien, var det netop AWD-udgaven, der gjorde bilen overraskende charmerende. Ikke fordi Toyota pludselig har bygget en sportsvogn, men fordi bilen føles mere levende, mere sikker og mere komplet end den almindelige bZ4X. Den har stadig Toyota-dyderne: robust kabine, overskuelig betjening og en fornemmelse af, at tingene er bygget til at holde. Men Touring har også fået et glimt i øjet.

En Toyota til dem, der bruger bilen rigtigt

Toyota kalder selv bZ4X Touring for en bil til aktive familier, og den beskrivelse passer faktisk meget godt. Den forsøger ikke at vinde på den vildeste software, det mest futuristiske cockpit eller den hurtigste ladekurve. Den prøver i stedet at være en brugbar elbil til folk, der har brug for plads, trækkrog, rækkevidde og tryghed.

Et kig indenfor (foto: iNPUT)

Ladeeffekten er op til 150 kW, og Toyota lover opladning fra 10 til 80 procent på 28 minutter med forvarmet batteri. Som de øvrige Toyota-elbiler kommer bZ4X Touring også med serviceaktiveret batterigaranti på op til 10 år eller 1 million kilometer, hvor Toyota garanterer mindst 70 procent kapacitet.

Ved lanceringen følger der desuden 18 tommer vinterkomplethjul med uden ekstra betaling, hvis bilen købes hos en autoriseret Toyota-forhandler inden 31. august. Toyota angiver værdien til 20.995 kroner inklusive montering.

bZ4X Touring kan nu ses og prøvekøres hos Toyota-forhandlere i Danmark. Og for første gang i lang tid har Toyota lanceret en elbil, hvor det mest interessante ikke kun er garantien, prisen eller bagagerummet. Det er, at den faktisk har personlighed.

Toyotas mest charmerende elbil i årevis er landet i Danmark