Her er den danske pris på Toyota bZ4X Touring

Toyota sætter nu endelig pris på sin p.t. største elbil – og den rammer direkte ned i et af de mest konkurrenceprægede felter på det danske elbilmarked. Den nye bZ4X Touring lander fra 349.990 kroner og kombinerer markant mere plads, højere ydeevne og bedre trækevne end den almindelige bZ4X – uden at prisen løber løbsk.

Hvor den oprindelige bZ4X har haft fokus på SUV-segmentet, er bZ4X Touring tydeligt skabt med børnefamilier og aktive danskere i tankerne. Bilen er 14 centimeter længere og 2 centimeter højere, og det giver et bagagerum på hele 669 liter – uden at bagsæderne er lagt ned.

Det er netop her, Toyota forsøger at differentiere sig: mere plads, mere fleksibilitet og stadig en rækkevidde, der gør bilen realistisk som eneste bil i husstanden.

Pris, rækkevidde og ydelse

Indstigningsmodellen hedder Active Tech og koster 349.990 kroner. Her får man: 224 heste med forhjulstræk, et batteri på 74,7 kWh, der giver en WLTP-rækkevide på op til 591 kilometer. Merprisen i forhold til den tilsvarende bZ4X er 25.000 kroner, hvilket primært går til ekstra plads og mere kraft.

For dem, der vil have firehjulstræk, tilbyder Toyota en version med 380 hk, acceleration fra 0–100 km/t på 5,1 sekunder og mulighed for at trække op til 1.500 kg. Merprisen for firehjulstræk er 20.000 kroner, men rækkevidden falder til 528 kilometer.

bZ4X Touring | Hestekræfter/kW | Rækkevidde | Pris
2WD Active Tech | 224/165 | 591 | 349.990 kr.
AWD Active Tech | 380/280 | 528 | 369.990 kr.
AWD Executive | 380/280 | 521 | 399.990 kr.
AWD Executive 20″ | 380/280 | 479 | 409.990 kr.

Priserne er hentet 5. februar 2026.

Fokus på dansk vinter og hurtig opladning

Alle udgaver af bZ4X Touring leveres med varmepumpe og batteriforvarmning som standard – et vigtigt punkt for danske forhold. Batteriet kan forvarmes automatisk via bilens navigation eller manuelt, så man opnår maksimal ladeeffekt, også i frostvejr.

DC-lynladning sker med op til 150 kW, hvilket giver 10–80 procent på cirka 28 minutter. Topudgaven Executive skiller sig yderligere ud med 22 kW trefaset AC-opladning, hvilket kan være en reel fordel ved offentlige ladestandere i byerne.

Lokker med tre års gratis opladning

Toyota forsøger tydeligt at sænke den samlede ejerbarriere. Køber man bZ4X Touring inden udgangen af marts, får man både standardinstallation af ladeboks og tre års opladning hos Norlys uden beregning. Aftalen svarer til cirka 25.000 kilometer om året og har ifølge Toyota en samlet værdi på 23.500 kroner over tre år.

Derudover tilbydes privatleasing fra 4.999 kroner om måneden med en førstegangsydelse på 9.999 kroner.

Læs eventuelt mere om modellen hos Toyota.

Her er den danske pris på Toyota bZ4X Touring