Toyota var sent til elbilfesten, men nu vælter danskerne ind i butikken

Der var engang, hvor Toyota lignede bilindustriens mest stædige efternøler. Mens Tesla, Volkswagen, Hyundai, Kia, Skoda og kineserne kastede sig ind i elbilkampen, blev japanerne ved med at tale om hybrider, brint og “flere teknologier”. Det lød for mange som en dårlig undskyldning fra verdens største bilproducent, der havde svært ved at give slip på forbrændingsmotoren.

Og da Toyota endelig kom med sin første rigtige elbil, bZ4X, var modtagelsen heller ikke ligefrem elektrisk. Bilen blev kritiseret for konservativ rækkevidde, langsom opladning og et navn, der lød mere som en printerpatron end en familiebil. Oven i det kom en pinlig start, hvor producenten måtte håndtere problemer med hjulbolte på de tidlige biler.

Kort sagt: Toyota kom sent. Og starten var rodet. Men nu er billedet vendt på hovedet.

Tre Toyota-elbiler i top 10

I første halvår af 2026 er Toyota pludselig et af de mest interessante elbilmærker i Danmark. Ifølge de seneste tal fra Bilstatistik.dk ligger hele tre af deres elbiler i top 10 over de mest solgte bilmodeller i Danmark i årets første seks måneder. Det er ikke bare en stærk placering. Det er en regulær genopstandelse.

bZ4X er landets næstmest solgte bilmodel med 4.934 eksemplarer. Kun Skoda Elroq ligger foran med 5.065 biler. Længere nede på listen finder man C-HR+ på syvendepladsen med 2.205 biler, mens den mindre Urban Cruiser sniger sig ind som nummer 10 med 1.742 biler.

Dermed har Toyota tre elbiler i top 10. Tesla har to. Skoda har to. Volkswagen, Audi og Xpeng har én hver. Det er svært at kalde andet end et comeback.

Herunder de 10 mest populære personbiler på et danske marked i første halvår af 2026.

# | Mærke | Model | Antal
01 | Skoda | Elroq | 5.065
02 | Toyota | bZ4X | 4.934
03 | Tesla | Model Y | 4.342
04 | Skoda | Enyaq iV | 3.851
05 | Volkswagen | ID.4 | 3.272
06 | Audi | Q4 e-tron | 2.512
07 | Toyota | C-HR+ | 2.205
08 | Xpeng | G6 | 2.139
09 | Tesla | Model 3 | 1.865
10 | Toyota | Urban Cruiser | 1.742

Kilde: Bilstatistik.dk

Har ramt danskerne rigtigt

Forklaringen er næppe, at Toyota pludselig laver de mest banebrydende elbiler på markedet. Det gør mærket ikke. Der findes elbiler, der lader hurtigere. Der findes elbiler med mere blær, mere skærm, mere effekt og mere Silicon Valley-attitude. Men Toyota har ramt noget, der betyder mindst lige så meget i Danmark: pris, tryghed, forhandlernet og almindelig fornuft.

bZ4X er blevet markant mere attraktiv, efter Toyota har justeret både produkt og pris. C-HR+ rammer det populære SUV/crossover-felt med et mere frisk design og en pris, der begynder under 300.000 kroner. Urban Cruiser går direkte efter de købere, der vil have en mindre elbil med Toyota-logo på snuden uden at skulle betale premium-pris.

Toyota har i årevis haft en enorm tillid hos danske bilkøbere. Mange forbinder mærket med driftssikkerhed, god garanti, stærk brugtværdi og et værksted, der ikke forsvinder om tre år. I en elbilverden præget af nye mærker, aggressive kampagner og usikre restværdier er den slags ikke kedeligt. Det er salgbart.

Elbilfesten begyndte uden Toyota. Men i 2026 er japanerne ikke længere gæsterne, der kommer for sent. De står midt på dansegulvet. Danskerne stemmer med slutsedlen. Og lige nu stemmer de i stor stil på Toyota.

Toyota var sent til elbilfesten, men nu vælter danskerne ind i butikken